
Text rozhodnutia
Súd: Krajský súd Bratislava Spisová značka: 83CB/13/1999 Identifikačné číslo súdneho spisu: 1099897056 Dátum vydania rozhodnutia: 16. 04. 2014 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2014:1099897056.1 Uznesenie Krajský súd v Bratislave rozhodol v právnej veci žalobcu: STAVCO, spol. s r.o., Pribinova 1, 811 09 Bratislava, IČO: 17 323 363, proti žalovanému: HYDROSTAV, a.s., Miletičova21, 824 87 Bratislava, s ustanoveným správcom konkurznej podstaty JUDr. Jozef Bolješik, Radlinského 50, 921 01 Piešťany, o zaplatenie 106.884,42 Eur (3,220.000,- Sk), takto r o z h o d o l : Konanie sa z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobca sa žalobou, doručenou Krajskému súdu v Bratislave dňa 12.05.1999, domáhal voči žalovanému zaplatenia čiastky 3,220.000,- Sk, ako zmluvnej pokuty za oneskorené odovzdanie predmetu diela. Krajský súd v Bratislave uznesením zo dňa 30.07.2002, pod sp. zn 3K 260/01, vyhlásil konkurz na majetok dlžníka: HYDROSTAV, a.s., Miletičova21, 824 87 Bratislava, a preto bolo konanie v zmysle § 14 ods. 1 písm. d) zákona o konkurze a vyrovnaní č. 328/1991 Zb. v znení neskorších predpisov, prerušené. Z výpisu z obchodného registra vedeného Okresným súdom Bratislava I, oddiel: Sro, vložka č. 1363/B súd zistil, že žalobca bol dňom 27.11.2012 vymazaný z obchodného registra ex offo. Podľa § 103 O.s.p., kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Jednou z podmienok konania je i spôsobilosť byť účastníkom konania, ktorú podľa § 19 O.s.p. má ten, kto má spôsobilosť mať práva a povinnosti, inak len ten, komu ju zákon priznáva. Podľa § 20 O.s.p., každý môže pred súdom ako účastník samostatne konať (procesná spôsobilosť) v tom rozsahu, v akom má spôsobilosť vlastnými úkonmi nadobúdať práva a brať na seba povinnosti. Podľa § 104 ods. 1 prvá veta O.s.p., ak ide o taký nedostatok podmienky konania, ktorý nemožno odstrániť, súd konanie zastaví. Súd mal preukázané, že žalobca STAVCO, spol. s r.o., Pribinova 1, 811 09 Bratislava, IČO: 17 323 36 bol vymazaný z obchodného registra, teda zanikol, čím stratil spôsobilosť v zmysle §§ 19 a 20 O.s.p. byť účastníkom konania. Pretože ide o taký nedostatok podmienky konania, ktorý nie je možné odstrániť, súd v zmysle § 104 ods. 1 O.s.p. konanie vo veci zastavil. O trovách konania rozhodol súd podľa § 146 ods. 1 písm. c/ O.s.p., podľa ktorého žiadny z účastníkov konania nemá právo na náhradu trov konania podľa jeho výsledku, ak bolo konanie zastavené. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Krajský súd v Bratislave v dvoch vyhotoveniach, inak dá súd kópie zhotoviť na náklady odvolateľa. V odvolaní je odvolateľ povinný uviesť v akom rozsahu rozhodnutie napáda, v čom vidí nesprávnosť rozhodnutia alebo postupu súdu a čoho sa odvolaním domáha. Odvolanie možno odôvodniť len tým, že v konaní došlo k vadám, uvedeným v § 221 ods. 1 O.s.p.; konanie má inú vadu, ktorá mohla mať za následok nesprávne rozhodnutie vo veci; súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; súd prvého stupňa dospel na základe vykonaných dôkazov k nesprávnym skutkovým zisteniam; doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§205a O.s.p.); rozhodnutie súdu prvého stupňa vychádza z nesprávneho právneho posúdenia veci.

